भारतमा दुई हजारको ‘नक्कली’ नोट भेटियो
भारतीय बजारमा सबैको पहुँचमा दुई हजारको नोट नपुग्दै नक्कली भेटिएको प्रेस ट्रस्ट अफ इन्डिया (पीटीआई) ले मंगलबार जनाएको छ । 
काठमाडौं — भारतीय बजारमा सबैको पहुँचमा दुई हजारको नोट नपुग्दै नक्कली भेटिएको प्रेस ट्रस्ट अफ इन्डिया (पीटीआई) ले मंगलबार जनाएको छ ।  त्यहाँको केन्द्रीय सरकारले पाँच सय र हजारका नोटमा प्रतिबन्ध लगाएर दुई हजारको नोट बजारमा ल्याउने जनाएको थियो । तर, भारतको अहमदाबादस्थित एक पान बिक्रेताले अज्ञात ग्राहकबाट आफूलाई २००० रुपैयाँको ‘जाली’ नोट प्राप्त भएको बताएको पीटीआईले उल्लेख गरेको छ । स्थानीय आनन्द पान पसलका सञ्चालक वंश बरोतले बैंक अधिकारीहरूको निर्देशनमा ‘नक्कली नोट’ जम्मा गर्न आवेदनसहित आरबीआईको क्षेत्रीय कार्यालय पुगेका थिए ।‘शुक्रबार वा शनिबार एक ग्राहकले मलाई दुई हजारको नक्कली नोट दिएर केही सामान लिएर गएका थिए,’ उनलाई उद्धृत गर्दै पीटीआईले लेखेको छ, ‘मैले नोट त लिएँ तर पछि गान्धीको वाटरमार्क र सुरक्षापट्टीलगायतको विशेषताहरूका कारण यो नक्कलीजस्तो लाग्यो ।’ पीटीआईकै एक अर्को समाचारमा भारतमा कुल एटीएममध्ये ४० प्रतिशत (८२ हजार ५ सय) एटीएम ५०० र २००० रुपैयाँको नोट निकाल्नका लागि अनुकूल बनाइएको उल्लेख छ । उक्त समाचार संस्थाका अनुसार २ लाख २० हजार एटीएममध्ये ४० प्रतिशत पुन:सक्रिय बनाइएको हो । क्यास लजिस्टिक एसोसिएसन अफ इन्डियाका अध्यक्ष रितुरात सिन्हाले सरकारबाट गठित कार्यदलको निर्देशनअनुरूप एटीएमलाई रिक्यालिब्रेट गरिएको बताएको पीटीआईले लेखेको छ ।